**AAR ครั้งที่ 1**

**เรื่อง ศึกษาดูงานโรงเรียนสัตยาไสและโรงเรียนวนิษา**

**7 สิงหาคม 2557**

โรงเรียนสัตยาไส ก่อตั้งและอำนวยการโดย ดร.อาจอง ชุมสาย ณ อยุธยา ดำเนินงานมา 15 ปีแล้ว ปัจจุบันมีนักเรียนตั้งแต่ชั้นอนุบาล 1 ถึง มัธยม 6 รวมประมาณ 300 คนนักเรียนอนุบาลมาเรียนเฉพาะกลางวัน นักเรียนประถมและมัธยมอยู่ประจำนอกจากโรงเรียนสัตยาไส (Sathya Sai School) ยังมี “สถาบันเพื่อการศึกษาสัตยาไส” (Institute of Sathyasai Education) สำหรับผู้ต้องการเรียนรู้วิธีการศึกษาแบบสัตยาไส ซึ่งส่วนใหญ่เป็นชาวต่างประเทศและปัจจุบันได้มีการก่อตั้งโรงเรียนแบบสัตยา ไสแล้ว 57 โรงเรียนใน 35 ประเทศโดยเชื่อมโยงเป็นเครือข่ายซึ่งกันและกันด้วย โรงเรียนสัตยาไสในประเทศไทย (ซึ่งได้เป็นต้นแบบของโรงเรียนสัตยาไสในประเทศอื่นๆ) เกิดขึ้นจากแรงบันดาลใจที่ดร.อาจอง ได้รับจากการได้ไปพบท่านสัตยาไส บาบา ที่เมืองพุทธปาตี ประเทศอินเดียเมื่อประมาณ 25 ปีก่อน โดยท่านสัตยาไส บาบา แนะนำ ดร.อาจอง ว่าควรใช้เวลาที่เหลือของชีวิตพัฒนาเรื่องการศึกษาโดยควรเป็นการศึกษาที่มีคุณธรรมด้วยดร.อาจอง อุทิศตนเต็มที่ให้กับการอำนวยการและดูแลโรงเรียนสัตยาไสใช้เวลาส่วนใหญ่กิน อยู่และอำนวยการเรียนการสอนที่นั่น ตื่นแต่เช้าประมาณ 04.30 น.ร่วมนำการสวดมนต์ การปฏิบัติสมาธิ และการเรียนรู้เรื่อง“คุณค่าความเป็นมนุษย์” ฯลฯร่วมกันของนักเรียนที่อยู่ประจำทั้งหมดทุกๆเช้า เริ่มแต่05.30 น.ก่อนที่จะไปทำกิจกรรมอื่นๆ รวมถึงการรับประทานอาหารเช้า การเข้าแถวหน้าเสาธงฯลฯ

        โรงเรียน สัตยาไส ใช้หลัก “Educare” โดยมุ่งดึงสิ่งที่ดีจากนักเรียนตั้งคำถามที่ดีและสร้างสรรค์ โน้มนำให้สวดมนต์ ปฏิบัติสมาธิระลึกถึงบุญคุณของผู้อื่น บุญคุณของสรรพสิ่ง มีความนอบน้อม มีความเคารพมีความเมตตากรุณา ฯลฯ อยู่เป็นปกตินิสัย
    “คุณธรรม 5 ประการ” ซึ่งถือเป็นหลักในการดำเนินชีวิตและดำเนินกิจกรรมทั้งหลายในโรงเรียนสัตยาไส คือ (1) เปรมา (ความรักความเมตตา) (2) สัตยา (ความจริง) (สัตยาไสย = มารดาแห่งความจริง) (3) ธรรมา (การประพฤติชอบ) (4) สันติ (ความสงบสุข) (5) อหิงสา (การไม่เบียดเบียน)และมีเป้าหมายในการจัดการศึกษาตามอักษรย่อที่รวมกันเป็น คำว่า “EDUCATION” ดังนี้
     -       Enlightenment                     (การรู้แจ้ง)
     -       Duty and Devotion              (การปฏิบัติหน้าที่และการเสียสละอุทิศตน)
     -       Understanding                    (ความเข้าใจถ่องแท้)
     -       Character                           (อุปนิสัยที่ดีงาม)
     -       Action                               (การนำความรู้ไปปฏิบัติ)
     -       Thanking                           (การมีใจกตัญญูรู้คุณ)
     -       Integrity                            (ความมีเกียรติ)
     -       Oneness                            (ความมีใจสมานเป็นอันหนึ่งอันเดี่ยวกัน)
     -       Nobility                             (ความสง่างาม)

โรงเรียนสัตยาไสเป็นโรงเรียนประจำ มีการเปิดการเรียนการสอนตั้งแต่ ระดับอนุบาล-มัธยมศึกษาปีที่6 ตามหลักสูตรของกระทรวงศึกษาธิการ รับประทานอาหารมังสวิรัติของทางโรงเรียน ภายใต้กฎ "ความรัก ความเมตตา" เด็กนักเรียนและคุณครูอยู่ในโรงเรียนเป็นเสมือนครอบครัวใหญ่ ทุกคนดูแลช่วยเหลือกัน มีอาจารย์แลกเปลี่ยนจากต่างประเทศมาสอนภาษา และระดับมัธยมปลาย มีสาย วิทย์-คณิต ศิลป์-ภาษา(อังกฤษ,ญี่ปุ่น,จีน) และจะเปิดสอนในสายอื่นๆ ตามลำดับ ปัจจุบันโรงเรียนได้เปิดทำการเรียนการสอนมากว่า 17 ปี มี Summer เพื่อให้นักเรียนได้เลือกประเทศที่ต้องการและไปอยู่กับ Host family แลกเปลี่ยนภาษาและวัฒนธรรม โรงเรียนได้เน้นให้เด็กนักเรียนเป็นคนดี ไม่ได้เน้นให้เป็นคนเก่งเพียงอย่างเดียว เพื่อเด็กจะได้เป็นผู้ใหญ่ที่ดีในอนาคต สังคมต้องการคนดีและคนเก่งควบคู่กัน ในตอนเช้าตรู่นักเรียนจะต้องปฏิบัติภารกิจที่เป็นการฝึกสมาธิ นั่นคือการ นั่งสมาธิ ก่อนไปทำภารกิจอื่นๆ เพื่อทำให้สมองปลอดโปร่ง เตรียมพร้อมสำหับการเรียน เป็นอีกหนึ่งวิธีที่ทำให้นักเรียนมีสมาธิ จดจ่อกับสิ่งใดสิ่งหนึ่งได้นานขึ้น

โรงเรียนที่สองที่ข้าพเจ้าไปศึกษาดูงาน คือ โรงเรียนวนิษา ตั้งขึ้นโดยมี คุณชุมศรี รักษ์วนิชพงศ์ เป็นผู้ก่อตั้งภายใต้แนวความคิดซึ่ง คุณชุมศรีได้ให้สัมภาษณ์ไว้ในเอกสารชื่อว่า “ ปฏิรูปการเรียนรู้ ผู้เรียนสำคัญที่สุด ” ของ คณะกรรมการการศึกษาแห่งชาติ กระทรวงศึกษาธิการพ.ศ.2543 ว่า

***...ดิฉันไม่เชื่อวิธีที่โรงเรียนส่วนใหญ่ทำอยู่ จับเด็กมาขังในคอก ไม่อยากจะใช้คำนี้ แต่มันเป็นอย่างนั้นจริง ๆ*** ***บังคับเด็กมานั่งนิ่ง ๆ จำกัดศักยภาพการเติบโตของสมอง ”***

 โรงเรียนวนิษาได้ถูกตั้งขึ้นเมื่อ ๒๐ กว่าปีก่อน หลังจากที่คุณชุมศรีได้หอบบุตรสาวคนโตซึ่งขณะนั้นมีอายุราว 3 ขวบตระเวนเข้าโรงเรียนนั้นออกโรงเรียนนี้เพื่อหาโรงเรียนในประเทศไทยที่จะ จัดการเรียนรู้ได้ใกล้เคียงกับสิ่งที่อยู่ในความคิดของคุณชุมศรีในสมัยนั้นกระแสของการปฏิรูปการศึกษายังไม่เกิด ขึ้นในประเทศไทย ดังนั้น คุณชุมศรีจึงตัดสินใจที่จะเปิดโรงเรียนที่คิดว่าเป็นโรงเรียนในฝันตามความคิดของตนเอง ขึ้นเพื่อจัดการศึกษาให้กับบุตรสาวของตนและบุตรหลาน ของเพื่อนฝูงและคนใกล้ชิด ก่อนที่จะขยายเพื่อรับนักเรียนทั่วไปในปีการศึกษาต่อ ๆ มา

 แนวคิดในการจัดการศึกษาของโรงเรียนวนิษานั้น เน้นที่การให้โรงเรียนเป็นสถานที่แห่งการเรียนรู้อย่างแท้จริงใช่เป็นเพียงสินค้าที่เสนอขายด้วยกลยุทธ์ทางการตลาดการจัดการเรียนรู้ภาย ในโรงเรียนเน้นการให้เกียรติซึ่งกันและกันระหว่างครูกับผู้เรียน การเคารพและแลกเปลี่ยนเรียนรู้ซึ่งกันและกัน ไม่ใช่เด็กจะต้องมาคอยรับการป้อนจากครูเท่านั้น บรรยากาศการเรียนรู้จะเต็มไปด้วยความสุข ให้เสรีภาพในการคิดและการแสดงออก

ด้วยความเชื่อ ที่ว่า เด็กทุกคนเกิดมาบนโลกใบนี้พร้อมกับแววตาที่สดใหม่ ใฝ่รู้ และพร้อมที่จะรับการเรียนรู้จากสิ่งต่าง ๆ รอบตัว อยู่เสมอ ผู้ใหญ่มีหน้าที่ที่จะต้องรักษาแววตาที่สดใหม่และ ความรักในการเรียนรู้นั้นไว้ให้นานที่สุดเท่าที่จะทำได้ กิจกรรมการเรียนรู้ที่เกิดขึ้นภายในโรงเรียนวนิษาจะเป็นการนำแนวคิด งานวิจัยหรือทฤษฎีทางการศึกษา และการทำงานของสมองมาออกแบบเป็นกิจกรรมการเรียนรู้ที่ หลากหลาย สนุกสนานสอดคล้องกับธรรมชาติ พัฒนาการ หลักจิตวิทยาการเติบโตของสมอง และความต้องการของเด็กแต่ละคนซึ่งมีความถนัด ความชอบ และลีลาในการ เข้าถึงความรู้นั้นแตกต่างกัน เพื่อให้เด็กทุกคนเห็นการเรียนรู้นั้นเป็นกิจกรรมที่มีความสุข ซึ่งจะช่วยให้เด็กคง ลักษณะนิสัยใฝ่รู้เอาไว้เสมอ โดยปิดสอนในระดับอนุบาลและประถมศึกษา ในรูปแบบการสอนที่ใช้คือการ นำรูปแบบการเรียนการสอนแบบ Project Approach หรือการนำเสนอโครงงานจากความสนใจของเด็ก และให้เด็กมีส่วนร่วมในการเรียนรู้และนำเสนอความคิดผ่านกิจกรรมต่างๆ การเรียนการสอนโดยผ่านโครงงานจะครอบคลุมทุกเนื้อหาวิชาอย่างลึกซึ้ง ซึ่งเด็กจะได้รับความรู้แบบบูรณาการอย่างแท้จริง และเด็กสามารถรู้ว่าเนื้อหาที่เรียนนั้นสามารถนำไปใช้ประโยชน์อะไรได้บ้าง

นอกจากนี้ยังส่งเสริมทางด้านการทำงานของสมองของเด็กๆในแต่ละช่วงวัยผ่านกิจกรรมต่างๆ ที่กระตุ้นให้สมองได้รับความรู้ใหม่ๆ และผ่อนคลาย การนำพหุปัญญาที่เน้นให้เด็กๆ เกิดกระบวนการเรียนรู้ในหลากหลายมิติที่ผู้เรียนจะได้รับทั้งความรู้ทางวิชาการตามหลักสูตรควบคู่กับความสนุกเพลิดเพลิน และไม่รู้สึกเบื่อในการเรียนตลอดทั้งวัน

**สภาพสิ่งแวดล้อมภายในโรงเรียน**

• จัดสภาพแวดล้อมภายในห้องเรียน โปร่งสบาย มองเห็นต้นไม้และธรรมชาติรอบห้องได้ชัดเจน มีพื้นที่จัดกิจกรรมหมุนเวียนเพื่อไม่ให้เด็กรู้สึกเบื่อที่จะเรียนรู้สิ่งใหม่ๆอยู่ตลอดเวลา

 • ภายนอกห้องเรียน มีพื้นที่แปลงเกษตร สนามเทนนิส สระว่ายน้ำ (สระน้ำเกลือ ระบบที่ดีที่สุดในโลกขณะนี้) และแมกไม้ใหญ่ร่มรื่น เขียวขจี อากาศสดชื่นบริสุทธิ์ สร้างเสริมให้เด็กเกิดกระบวนการเรียนรู้ จากสภาพแวดล้อมจริง อย่างเต็มที่

**กิจกรรมต่างๆ ของนักเรียน**

 • จัดกิจกรรมต่างๆให้สอดคล้องกับเนื้อหาของผู้เรียน เช่น กิจกรรมเศรษฐกิจพอเพียง กิจกรรมสปา กิจกรรมปลูกผักปลอดสารพิษ

• กิจกรรมตามเทศกาล ประเพณี วันสำคัญต่างๆ

• กิจกรรมนอกสถานที่ เช่น พิพิธภัณฑ์วิทยาศาสตร์ โรงละคร ศูนย์วิจัยต่างๆ เป็นต้น

**ผลสัมฤทธิ์ของนักเรียนที่ตอบสนอง และการแสดงออก**

 • ระดับอนุบาล เด็กจะมีพัฒนาการด้านกระบวนการคิดที่ยอมรับผู้อื่นได้ ยินดีแบ่งปันสิ่งต่างๆให้แก่เพื่อน และปฏิบัติตาม กติกาที่เพื่อนๆในกลุ่มกำหนดขึ้นได้ นอกจากนี้ยังสามารถนำทักษะที่ได้จากประสบการณ์จริงมาใช้และแก้ปัญหาได้ สามารถใช้ภาษาสื่อสารได้ดีขึ้น

• ระดับประถม สามารถเชื่อมโยงเนื้อหาวิชาการผ่านกิจกรรมที่ทำ อันนำไปสู่ความเข้าใจได้ดีถึงประโยชน์ที่จะเกิดขึ้นว่ามีอะไรบ้าง กล้าแสดงความคิดเห็น ยอมรับความแตกต่างของผู้อื่น มีจินตนาการ เบิกบานแจ่มใส มีทัศนคติที่ดีต่อคนและสิ่งรอบข้าง